

**LJÓSMÆÐRAFÉLAG ÍSLANDS**

The Icelandic Midwives Association
Stofnað árið 1919

**Ljósmæðrablaðið**

**Leiðbeiningar til höfunda**

Ljósmæðrablaðið er vettvangur faglegrar umræðu á sviði ljósmóðurfræða. Ljósmæðrablaðið birtir vísinda- og yfirlitsgreinar sem byggja á rannsóknum innan ljósmóðurfræði eða skyldra greina en einnig reynslusögur, klínísk tilfelli og annað efni svo sem fræðsluefni um ráðstefnur, viðtöl og fleira sem tengist málefnum barneignarþjónustu á Íslandi.

Ljósmæðrablaðið er gefið út af Ljósmæðrafélagi Íslands og sent til allra félagsmanna. Það var fyrst gefið út árið 1922 og hefur komið út samfellt síðan. Blaðið kemur út tvisvar sinnum á ári og er prentað í um 400 eintökum. Allt efni blaðsins frá árinu 2004 er aðgengilegt á heimasíðu Ljósmæðrafélagsins (<https://www.ljosmaedrafelag.is/utgafa/ljosmaedrabladid>).

Gert er ráð fyrir að efni blaðsins veki áhuga ljósmæðra, annarra heilbrigðisstarfsmanna, háskólanema í heilbrigðisvísindum og íslensks almennings. Gerð er sú krafa að efnið hafi ekki áður birst í öðrum vísindaritum en á þessu má þó gera undantekningar, með leyfi ritstjórnar. Greinar í blaðinu eru birtar á íslensku en ritrýndum greinum fylgja titill, ágrip og upplýsingar um höfunda á ensku.

Greinar almenns efnis og fræðslugreinar sem óskað er eftir að birtist í blaðinu eru sendar á ritstjóra almenns efnis á tölvutæku formi (netfang: srutgudmunds@gmail.com; steinablondal@hotmail.com). Greinar sem óskað er eftir að teknar verði til ritrýningar og birtar í blaðinu sem ritrýndar vísindagreinar eru sendar ritstjóra fræðilegs efnis á tölvutæku formi (netfang: berglindh@hi.is). Ritnefndin hvetur allar ljósmæður til að skrifa í Ljósmæðrablaðið.

**Efnisflokkar innsendra greina í Ljósmæðrablaðið**

1. Reynslusögur úr starfi ljósmæðra og klínísk tilfelli
2. Fræðslugreinar
3. Ritrýndar vísindagreinar

**Almenn atriði varðandi greinar sem eru sendar til Ljósmæðrablaðsins**

*Titilsíða:* Hér skal koma fram: 1) Heiti greinar; 2) Nafn/nöfn höfundar/höfunda, fagstétt/ir, hæsta prófgráða og vinnustaður/staðir (deild/eining, stofnun, sveitarfélag); 3) Heimilisfang, símanúmer og tölvupóstfang þess sem er ábyrgur fyrir samskiptum við blaðið.

*Frágangur handrits:* Handrit skal vera með tvöföldu línubili án nafna höfunda. Letur skal vera 11-12 punkta og allar spássíur 2,5 cm. Öll handrit skulu vera með blaðsíðutali og handrit til ritrýningar skulu vera með með númeruðum línum. Greinin á ekki að hafa birst annars staðar.

*Töflur og myndir:* Allar töflur og myndir þurfa að vera skýrar og lýsandi, geta staðið sjálfstætt og upplýsingar úr töflum ekki endurteknar ítrekað í texta. Hverri töflu og mynd skal fylgja ítarlegur og auðskilinn töflu/myndatexti sem lýsir töflu/mynd. Töflur og myndir skulu númeraðar með tölustöfum og hver tafla á sér blaðsíðu aftast í handritinu. Myndir skal senda í fullri upplausn sem sérstakt jpg skjal.

*Málfar og stafsetning*: Greinin þarf að vera skrifuð á góðri íslensku, stafsetning þarf að vera til fyrirmyndar, málfar vandað og flæði í textanum gott. Hugtök sem ekki má íslenska með góðu móti er best að skilgreina í stuttu máli og er enskt heiti sett i sviga fyrir aftan skilgreininguna. Skammstafanir skal lágmarka í megintexta nema um viðurkenndar fræðilegar skammstafanir sé að ræða. Þá skal óstytt heiti látið standa á undan skammstöfun þegar hún er notuð í fyrsta sinn í textanum.

Tölur undir 10 skal skrifa með bókstöfum í megintexta þegar rætt er um fjölda, t.d. fjórar konur. Þegar setning byrjar á tölugildi eru tölur alltaf skrifaðar með bókstöfum. Tugabrot skal rita með kommu í íslenskum texta (sem dæmi 0,2), töflum og myndum. Á undan mælieiningu kemur bil, til dæmis 35 cm. Ritnefnd áskilur sér rétt til að breyta orðalagi og leiðrétta stafsetningu við prentun blaðs.

*Heimildaskráning og uppsetning:* Heimildalisti og heimildaskráning skulu vera samkvæmt Vancouver tilvísanakerfinu. Höfundar eru ábyrgir fyrir því að heimildaskráning og heimildaúrvinnsla sé nákvæm og rétt. Leyfilegur hámarksfjöldi er 30 heimildir (30-50 í kerfisbundnum fræðilegum samantektum).

*Ljósmyndir af höfundum*: Fræðslugreinum og ritrýndum greinum skulu fylgja ljósmyndir af höfundum greinarinnar.

*Texti á ensku*: Ritrýndum greinum skulu fylgja titill, ágrip og upplýsingar um höfunda á ensku (sbr. innihald titilsíðu).

*Skiladagar*: Síðasti skiladagur á greinum til ritrýningar er 1. apríl fyrir 1. tölublað ársins og 1. október fyrir 2. tölublað ársins. Síðasti skiladagur á öðru efni er 1. maí fyrir 1. tölublað ársins og 1. nóvember fyrir 2. tölublað ársins. Ritnefnd áskilur sér rétt til að birta greinar næst þegar það hentar í samræmi við þema og umfang blaðsins.

**Sérstakar leiðbeiningar um innsendar greinar eftir efnisflokkum**

**1. Reynslusögur úr starfi ljósmæðra og klínísk tilfelli**

Hér er vettvangur til að kynna áhugaverð klínísk tilfelli sem og reynslusögur úr starfi ljósmæðra. Mikilvægt er að tilfellið/reynslusagan sé lærdómsríkt og hafi kennslugildi fyrir ljósmæður. Klínískum tilfellum og reynslusögum má skipta í fjóra kafla: ágrip, stuttan inngang, tilfellið sjálft og umræðu. Í umræðukafla skal útskýra af hverju þetta tilfelli var valið. Klínísk tilfelli og reynslusögur skulu vera að hámarki 2500 orð og ágripið ekki lengra en 100 orð.

**2. Fræðslugreinar**

Fræðslugreinar geta fjallað um ýmis efni og skulu hafa að markmiði að vera fræðandi og áhugaverðar fyrir ljósmæður. Fræðslugreinar mega vera allt að 3000 orð og geta þeim fylgt myndir og töflur til skýringa. Ágrip skal vera að hámarki 250 orð og heimildir skulu ekki vera fleiri en 30.

**3. Ritrýndar vísindagreinar**

* 1. Fræðileg samantekt (e. review). Samantekt allra/margra helstu greina um efnið á gagnrýnan hátt, sem nýtist faglegri umræðu á sviði ljósmóðurfræða.
	2. Kerfisbundin fræðileg samantekt (e. systematic review).
	3. Rannsóknargrein (e. original research). Kynning á rannsókn sem byggir á verkum höfunda, eða samþættingu rannsóknarniðurstaða frá fleiri höfundum.

Vísindagrein samanstendur af eftirfarandi köflum

* Ágrip
* Inngangur
* Efniviður og aðferðir
* Niðurstöður
* Umræða
* Þakkir
* Heimildir

*Ágrip*

Ágrip skal skrifa á íslensku og ensku og skiptist í eftirfarandi kafla: inngangur (e. introduction), efniviður og aðferðir (e. material and methods), niðurstöður (e. results), og ályktanir (e. conclusions). Ágripin skulu gefa heildarmynd af greininni og vera til þess fallin að vekja áhuga lesenda. Ágripin skulu vera samhljóða og að hámarki 250 orð. Gefa skal upp 3-6 lykilhugtök handrits (e. keywords) á íslensku og ensku.

*Inngangur*

Í inngangi skal greint frá helstu forsendum rannsóknarinnar, fræðilegum bakgrunni og ástæðum fyrir því að hún var gerð með tilvísun í helstu rannsóknir. Lýsa þarf hugmyndafræðilegum ramma og tengsl við ljósmóðurfræði þurfa að vera skýr. Tilgangur, markmið og rannsóknarspurningar eru kynntar fyrir lesandanum.

*Efniviður og aðferðir*

Hér skal lýsa hvernig rannsóknin var framkvæmd, hvernig gagna var aflað og rökstyðja val á rannsóknaraðferð. Einnig skal lýsa gagnaúrvinnslu. Þetta skal gera með svo nákvæmum hætti að aðrir geti endurtekið rannsóknina. Hér skal tiltaka að rannsóknin hafi fengið tilskilin leyfi frá Persónuvernd og Vísindasiðanefnd eða öðrum siðanefndum og taka fram ef slíkra leyfa var ekki krafist.

*Niðurstöður*

Niðurstöðum skal lýst á skýran og greinargóðan hátt í texta og einnig má vísa í töflur og myndir. Forðast skal að endurtaka ítrekað í texta niðurstöður sem einnig koma fram í myndum og töflum.

*Umræða*

Hér skal taka saman mikilvægustu niðurstöður rannsóknarinnar og bera þær saman við aðrar rannsóknir. Umræðan skal vera hnitmiðuð og lýsa þýðingu rannsóknarinnar. Í lokin er stutt samantekt um hagnýtingu efnisins fyrir ljósmóðurfræði og tengdar fræðigreinar, gjarnan í tengslum við það sem áður kom fram í inngangi um tilgang og markmið og hvernig tekið er á efninu. Hér er hægt að velta upp spurningum, setja fram tillögur og/eða fjalla um hagnýtingu og breytingar sem þyrfti að gera til að þróa fræðilega þekkingu og klíníska færni í ljósmóðurfræði, ásamt því að koma með tillögur að frekari rannsóknum. Ályktanir verða að vera í samræmi við niðurstöður rannsóknarinnar.

*Þakkir*

Hér má þakka samstarfsaðilum rannsóknarinnar sem hafa lagt til vinnu við söfnun eða úrvinnslu gagna en uppfylla ekki kröfur sem gerðar eru til meðhöfunda. Einnig má þakka styrkveitingar til rannsóknarinnar.

*Hámarks orðafjöldi* er 4000 orð í samantektum og megindlegum rannsóknargreinum (fyrir utan töflur og myndir) en 5000 orð í eigindlegum rannsóknargreinum**.**

Ritnefnd áskilur sér rétt til að hafna greinum sem nefndin telur að eigi ekki erindi í blaðið eða fullnægi ekki faglegum vinnubrögðum. Höfundar fá senda próförk til yfirlestrar og geta einnig fengið auka eintak af blaðinu sem grein birtist í. Nánari upplýsingar um útgáfuna er að finna á heimasíðu Ljósmæðrafélagsins (<https://www.ljosmaedrafelag.is/utgafa/ljosmaedrabladid/leidbeiningar-til-greinahofunda>).

2023 /Ritstjórn fræðilegs efnis

Berglind Hálfdánsdóttir, ritstjóri

Emma Marie Swift

Edythe Mangindin